पुराने कुलीनों की जगह ले रही हैं नई प्रतिभाएं
बामुलाहिजा- नए दौर के भारतीयों को तैयार करने की क्षमता पुराने संस्थानों में नहीं थी.. सर इवान मेनेजेस (1959-2023), जिनका हाल ही में निधन हुआ, एक शानदार व्यक्ति थे।  Shekhar Gupta's column - New talents are replacing the old elite

सर इवान मेनेजेस (1959-2023), जिनका हाल ही में निधन हुआ, एक शानदार व्यक्ति थे। मैं उन्हें व्यक्तिगत रूप से नहीं जानता था। मैं उनके साथ स्कूल या कॉलेज तो बिल्कुल भी नहीं गया। उनके तमाम गुणों, विशेषताओं और सफलताओं के बारे में उनके सहपाठी अर्थशास्त्री अरविंद सुब्रमण्यन द्वारा लिखे गए श्रद्धांजलि लेख से पता चला। परंतु लेख के समापन वाक्य को पढ़कर मैं उलझन में पड़ गया, जिसमें लिखा था, ‘अरस्तू होते तो वे भी इवान से ईर्ष्या करते!’
सवाल यह है कि अरस्तू सर इवान से ईर्ष्या क्यों करते, जो दुनिया की एक बड़ी शराब कंपनी डियाजियो के वैश्विक प्रमुख के पद पर पहुंचे? मैंने बहुत सोचा और फिर रहस्य खुल गया। अरस्तू कभी दिल्ली के सेंट स्टीफेंस कॉलेज में पढ़ाई जो नहीं कर सके थे। अगर उनके माता-पिता उन्हें इस कॉलेज में भेज पाते तो वे भी सन् 1979 के अर्थशास्त्र ऑनर्स के स्नातकों के बीच जगह पाते, जिन्होंने आगे चलकर भारत और दुनिया भर में राज किया। उस बैच ने सत्य नडेला और सुंदर पिचाई से बहुत पहले ही हमें सर इवान मेनेजेस जैसे ग्लोबल कॉर्पोरेट स्टार दिए थे। उसने हमें मुख्य न्यायाधीश डी.वाई. चंद्रचूड़ और एक अन्य वरिष्ठ न्यायाधीश संजय किशन कौल भी दिए। सबसे महंगे वकीलों में एक अभिषेक मनु सिंघवी भी शायद उसी बैच से हैं। विश्व बैंक के मुखिया अजय बंगा, बुनियादी ढांचे के विशेषज्ञ विनायक चटर्जी और अनेक अफसर भी उसी बैच से हैं।
भारत क्या था, वह कहां से आया है, कहां पहुंचा है और किस दिशा में बढ़ रहा है? 1979 का यह वर्ग जिस भारत से आता था, वह आज के भारत से बहुत अलग था। अखिल भारतीय सेवाओं, भारतीय प्रबंध संस्थानों के सफल बैच, न्यायपालिका के शीर्ष रैंक और कॉर्पोरेट जगत में सफल लोगों की जनांकिकी का अध्ययन कीजिए। आप पाएंगे कि 10 वर्ष बाद यानी सन् 1989 तक उस बैच का एक छोटा हिस्सा भी वह सफलता दोहरा नहीं सका। भारत इस प्रकार बदला है।
सन् 2003 में ‘एचएमटी एडवांटेज’ शीर्षक वाले एक लेख में मैंने देश में नए किस्म के कुलीन वर्ग के उदय का जिक्र किया था, जो हिंदीभाषी संस्थानों से आ रहे थे। उस लेख की प्रेरणा अंतरिक्षयात्री कल्पना चावला बनी थीं, जो करनाल से नासा तक पहुंची थीं। मैंने उस वक्त लिखा था कि हमारी राजनीति, अफसरशाही, सशस्त्र बल, कंपनियों, न्यायपालिका और यहां तक कि मीडिया तक में अब पुराने कुलीनों की स्थापित जगह नहीं रह गई है। अब यह बात मायने नहीं रखती कि आप किस जगह से आए हैं, आपके पिता जी ने क्या किया, आपके परिवार का संबंध किन क्लबों और नेटवर्क से है। इन बातों ने 20 वर्ष पहले ही प्रासंगिकता गंवा दी थी।
अब हमें पता है कि इवान मेनेजेस के पिता एक विशिष्ट अफसरशाह और रेलवे बोर्ड के चेयरमैन रहे थे। ऐसे में श्रद्धांजलि लेख हमें याद दिलाता है कि वह एक अच्छे रसूख वाले परिवार से ताल्लुक रखते थे। मुकेश और अनिल अंबानी ने मुंबई की एक चाल के निकट गुजरातीभाषी स्कूल से पढ़ाई की थी। धीरूभाई अंबानी करीब ही एक छोटा कारोबार करते थे। वह कुछ कर दिखाना चाहते थे। वह स्कूल इतना छोटा था कि आज शायद उसका अस्तित्व भी न हो।
आखिर भारत में ऐसा क्या आमूलचूल बदलाव आया कि अभी हाल तक के कुलीनों का नेटवर्क अपना दबदबा खो बैठा? वे गायब नहीं हुए हैं, होंगे भी नहीं। नए कुलीन भी उभरेंगे। बात केवल इतनी है कि नेटवर्क इतनी तेजी से बढ़ा और भारत की अर्थव्यवस्था और समाज में इतने विस्तार से पनपा कि अब किसी खास संस्थान से ऐसे लोगों के निकलने की पहचान करना मुश्किल है।
इस बदलाव का सिरा सन् 1991 में हुए आर्थिक सुधारों के पहले चरण से जोड़ा जा सकता है। जब तक अर्थव्यवस्था का आकार छोटा था और वह धीमी गति से बढ़ रही थी, तब तक चुनिंदा संस्थान ही ऐसी प्रतिभाएं तैयार करते थे, जो कॉर्पोरेट बोर्ड रूम से अफसरशाही और न्यायपालिका तक नजर आती थीं। अब तेजी से बढ़ती अर्थव्यवस्था को तमाम तरह के प्रतिभाशाली लोगों की जरूरत है।
सेंट स्टीफेंस, दून, मेयो, सेंट कोलंबस, सेंट जेवियर्स, ला मार्टिनियर आदि अभी भी महान संस्थान हैं, लेकिन वे भारत की प्रतिभाओं की आवश्यकता की दृष्टि से अपर्याप्त हैं। आज अनेक संस्थानों को पारिवारिक नेटवर्क और उम्मीदवारों के पिता के नाम की जांच से आगे बढ़ने की आवश्यकता है। 24 घंटे कड़ी मेहनत करने को तत्पर निम्न मध्यवर्गीय और गरीब भारत ने यूपीएससी जैसी परीक्षाओं को और प्रतिस्पर्धी बना दिया है।
आईएएस अकादमियों द्वारा प्रकाशित टॉपर्स और रैंक-धारकों की सूची पर नजर डालिए और देखिए क्या वहां इन पुराने संस्थानों का कोई नाम है? वहां प्रतिस्पर्धा करना बहुत कठिन है और यहां तक कि साक्षात्कार की प्रक्रिया में भी पृष्ठभूमि को तवज्जो नहीं दी जाती। सबसे बड़ा, साफ सुनाई और दिखाई देने वाला बदलाव यह रहा है कि कैसे लोगों, खासकर नियोक्ताओं ने इस बात को तरजीह देना बंद कर दिया है कि आप अंग्रेजी कैसे बोलते हैं। यह परिवर्तन सबसे अधिक अंग्रेजीभाषी कुलीनों के आखिरी गढ़ में नजर आता है और वह है सैन्य अधिकारियों की मेस। तथ्य यह है कि पिछले तीन दशकों से अधिकांश नए अधिकारी ग्रामीण, छोटे कस्बों और गैर कुलीन वर्ग से आए हैं। 
लाखों भारतीयों की बदौलत बढ़ता भारत का कारवां​​​​​​​
भारत का पुराना कुलीन वर्ग अपना पहले वाला दबदबा अब गंवा चुका है। आज भारत का कारवां उन लाखों भारतीयों की बदौलत से आगे बढ़ रहा है, जिन्हें हमारे गिने-चुने कुलीन संस्थानों के द्वारा तैयार नहीं किया गया था।
(ये लेखक के अपने विचार हैं)